“ธอส.” ปรับแผนเยียวยา “โควิด” ยกดอกเบี้ยพักชำระ 4 เดือน-เพิ่มช่วยบุคลากรการแพทย์
"ธอส." ปรับแผนเยียวยา "โควิด-19" ยกดอกเบี้ยพักชำระ 4 เดือนสำหรับลูกค้าเข้าเกณฑ์-เพิ่มกรอบวงเงินหมื่นล้านบาท ช่วยบุคลากรการแพทย์ 
"ธอส." ปรับแผนเยียวยา "โควิด-19" ยกดอกเบี้ยพักชำระ 4 เดือนสำหรับลูกค้าเข้าเกณฑ์-เพิ่มกรอบวงเงินหมื่นล้านบาท ช่วยบุคลากรการแพทย์
13 เม.ย. 2563

นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ตามที่ ธอส. ได้จัดทำ “โครงการ ธอส. ช่วยคนไทย ร่วมสร้างชาติ” ตามนโยบายของนายอุตตม สาวนายน รมว.คลัง เพื่อแบ่งเบาภาระลดค่าใช้จ่ายในการผ่อนชำระเงินกู้เพื่อที่อยู่อาศัยให้กับลูกค้าของธนาคารที่ได้รับผลกระทบจากปัญหาการแพร่ระบาดของไวรัสโควิด-19 โดยเมื่อวันที่ 10 เม.ย.63 ธนาคารได้ประกาศมาตรการที่ 5 พักชำระเงินต้นและดอกเบี้ยเป็นระยะเวลา 4 เดือน ไปแล้วนั้น
ล่าสุดคณะกรรมการธนาคารโดย นายปริญญา พัฒนภักดี ประธานกรรมการธนาคาร ได้มีมติเห็นชอบให้ ธอส. ยกระดับความช่วยเหลือเพิ่มเติมให้แก่ลูกค้าของธนาคารที่ได้รับผลกระทบจากโควิด-19 ในมาตรการที่ 5 จากเดิมที่กำหนดให้ลูกค้าได้รับการพักชำระเงินต้นและดอกเบี้ยเป็นระยะเวลา 4 เดือน โดยต้องทยอยผ่อนชำระดอกเบี้ยที่พักชำระไว้ 4 เดือน ให้ครบภายในระยะเวลา 24 เดือน
เปลี่ยนเป็นเมื่อครบ 4 เดือนที่พักชำระหนี้ ลูกค้ายังไม่ต้องชำระดอกเบี้ยทั้ง 4 เดือนที่พักชำระไว้ โดยให้ชำระเงินงวดตามเงื่อนไขอัตราดอกเบี้ยเดิมก่อนเข้ามาตรการ และธนาคารจะยกดอกเบี้ยที่พักชำระไว้ทั้ง 4 เดือนให้ลูกค้าเมื่อสิ้นสุดระยะเวลากู้ตามสัญญา
ทั้งนี้ ยังคงเงื่อนไขหลักของมาตรการ คือ สำหรับกลุ่มลูกค้าทุกวัตถุประสงค์การกู้ที่มีวงเงินกู้ทุกบัญชีรวมกันไม่เกิน 3 ล้านบาท และมีรายได้ต่อเดือนไม่เกิน 35,000 บาท ครอบคลุมลูกค้าปัจจุบันของธนาคารในกลุ่มผู้มีรายได้น้อยและปานกลางที่เข้าข่ายใช้มาตรการได้ถึง 1.1 ล้านบัญชี ทั้งสถานะบัญชีปกติ และสถานะบัญชีดอกเบี้ยผิดนัดหรือสถานะกฎหมาย
โดยผู้ที่สนใจสามารถเข้ามาตรการสามารถติดต่อผ่าน Mobile Application : GHB ALL โดยไม่ต้องเดินทางไปที่สาขาได้ตั้งแต่วันที่ 13-30 เมษายน 2563
นอกจากนี้ นายฉัตรชัย กล่าวด้วยว่า เพื่อเป็นการแบ่งเบาภาระค่าใช้จ่ายให้กับบุคลากรทางการแพทย์และสาธารณสุข ซึ่งถือเป็นผู้ที่มีความเสียสละและทุ่มเทในการต่อสู้กับการรักษาและป้องกันการแพร่ระบาดของไวรัสโควิด-19 ธนาคารจึงได้เตรียมกรอบวงเงิน 10,000 ล้านบาท จัดทำมาตรการที่ 6 พักชำระเงินต้นระยะเวลา 4 เดือน พร้อมลดดอกเบี้ยเหลือ 1.00% ต่อปี สำหรับ “บุคลากรทางการแพทย์และสาธารณสุข” ครอบคลุมลูกค้าปัจจุบันของธนาคาร ที่ประกอบอาชีพแพทย์ พยาบาล เทคนิคทางการแพทย์ รังสีวิทยา และเภสัชกร
และเมื่อผ่อนชำระครบตามเงื่อนไข สามารถกลับไปใช้อัตราดอกเบี้ยตามเงื่อนไขของสัญญาเดิม โดยสามารถแจ้งความประสงค์เข้ามาตรการผ่าน Mobile Application : GHB ALL ตั้งแต่วันที่ 13 – 30 เม.ย.63
สำหรับลูกค้าที่ไม่เข้าเงื่อนไขตามมาตรการใดๆ ที่ธนาคารจัดทำ สามารถส่งข้อมูลปัญหาผลกระทบด้านรายได้ที่ได้รับจากกรณีโควิด-19 ผ่านแอพพลิเคชั่นของธนาคาร โดยธนาคารจะหาแนวทางบรรเทาผลกระทบเฉพาะรายต่อไป รวมถึงผู้ที่ผ่านการตรวจสอบคุณสมบัติตามมาตรการชดเชยรายได้ แก่ผู้ที่ได้รับผลกระทบจากการแพร่ระบาดของไวรัสโควิด-19 หรือมาตรการเยียวยา 5,000 บาท ของกระทรวงการคลัง ก็มีสิทธิ์เลือกใช้มาตรการของ ธอส.ได้เช่นกัน